ΣΧΕΔΙΟ ΑΝΑΚΟΙΝΩΣΗ ΣΤΑ ΚΡΑΤΗ ΜΕΛΗ Για τη θέσπιση των κατευθυντήριων γραμμών για τα Προγράμματα Κοινοτικών Πρωτοβουλιών (ΠΚΠ) για τα οποία τα κράτη μέλη καλούνται να υποβάλουν προτάσεις για ενίσχυση στο πλαίσιο της πρωτοβουλίας EQUAL

ΣΧΕΔΙΟ

ΑΝΑΚΟΙΝΩΣΗ ΣΤΑ ΚΡΑΤΗ ΜΕΛΗ

Για τη θέσπιση των κατευθυντήριων γραμμών για τα Προγράμματα Κοινοτικών Πρωτοβουλιών (ΠΚΠ) για τα οποία τα κράτη μέλη καλούνται να υποβάλουν προτάσεις για ενίσχυση στο πλαίσιο της πρωτοβουλίας EQUAL

1. Στη συνεδρίασή της 13.10.1999, η Επιτροπή των Ευρωπαϊκών Κοινοτήτων ενέκρινε το παρόν σχέδιο κατευθυντήριων γραμμών για την κοινοτική πρωτοβουλία EQUAL, σκοπός της οποίας είναι η διακρατική συνεργασία για την προώθηση νέων μεθόδων για την καταπολέμηση όλων των μορφών διακρίσεων και ανισοτήτων στην αγορά εργασίας. Το EQUAL θα λάβει επίσης υπόψη την κοινωνική και επαγγελματική ένταξη των αιτούντων άσυλο. (Γενικός Κανονισμός, άρθρο 20 παράγραφοι 1(δ) και 2, δεύτερη υποπαράγραφος).

2. Στο πλαίσιο της πρωτοβουλίας EQUAL, η κοινοτική χρηματοδότηση υπό τη μορφή επιχορηγήσεων θα διατίθεται για δραστηριότητες που τηρούν τις κατευθυντήριες γραμμές της παρούσας ανακοίνωσης και οι οποίες περιλαμβάνονται στις προτάσεις που υποβάλει κάθε κράτος μέλος και εγκρίνονται από την Επιτροπή των Ευρωπαϊκών Κοινοτήτων με τη μορφή προγραμμάτων κοινοτικών πρωτοβουλιών (ΠΚΠ).

I. ΓΕΝΙΚΟΙ ΣΤΟΧΟΙ ΚΑΙ ΑΡΧΕΣ

3. Η αυξανόμενη αλληλεξάρτηση των οικονομιών των κρατών μελών είχε ως αποτέλεσμα να συμπεριληφθεί ένας νέος τίτλος για την απασχόληση στη συνθήκη του Άμστερνταμ. Στο κεφάλαιο αυτό προβλέπεται μια συντονισμένη στρατηγική για την απασχόληση και η έγκριση κατευθυντήριων γραμμών τις οποίες τα κράτη μέλη λαμβάνουν υπόψη στις πολιτικές τους για την απασχόληση. Οι κατευθυντήριες γραμμές για την απασχόληση - που βασίζονται στους τέσσερις άξονες της απασχολησιμότητας, της ανάπτυξης του επιχειρηματικού πνεύματος, της προσαρμοστικότητας και των ίσων ευκαιριών - και η μεταφορά τους από τα κράτη μέλη σε εθνικά σχέδια δράσης (ΕΣΔ) για την απασχόληση παρέχουν το πλαίσιο για την οικονομική ενίσχυση σε επίπεδο ΕΕ, ειδικότερα παρεμβάσεων συγχρηματοδούμενων από τα διαρθρωτικά ταμεία.

4. Ο στόχος της ευρωπαϊκής στρατηγικής για την απασχόληση είναι να επιτευχθεί σημαντική αύξηση του ποσοστού απασχόλησης στην Ευρώπη σε μακροχρόνια βάση. Προκειμένου να επιτευχθεί αυτό, η ανάπτυξη των προσόντων και η αύξηση της ικανότητας απασχόλησης των ατόμων που σήμερα βρίσκονται εκτός αγοράς εργασίας έχουν κρίσιμη σημασία. Οι ανάγκες όσων εργάζονται ήδη, ιδιαίτερα σε εκτεθειμένους ή ευπαθείς τομείς, πρέπει επίσης να λαμβάνονται υπόψη, έτσι ώστε τα προσόντα τους να ανανεώνονται και να αναβαθμίζονται. Επιπλέον, πρέπει να διευρυνθεί η ικανότητα ανάπτυξης επιχειρηματικού πνεύματος και να διασφαλιστεί η ίση συμμετοχή γυναικών και ανδρών στην αγορά εργασίας. Αυτό σαφώς απαιτεί ενέργειες για την αντιμετώπιση των ανισοτήτων, των διακρίσεων και του αποκλεισμού τόσο για τους ανέργους όσο και για τους απασχολούμενους. Προκειμένου να είναι αποτελεσματική η ευρωπαϊκή στρατηγική για την απασχόληση πρέπει τώρα να μετουσιωθεί σε αποκεντρωμένα σχέδια δράσης, στο επίπεδο των περιφερειών, της τοπικής αυτοδιοίκησης, των πόλεων και των αγροτικών περιοχών - δηλαδή σε επίπεδο τοπικών κοινωνιών που μπορούν να δημιουργήσουν τοπικές συνεργασίες. Αυτό απαιτεί τόσο νέες προσεγγίσεις (εργαστήρια για νέους τρόπους εφαρμογής των πολιτικών) όσο και επιμερισμένες προτεραιότητες αλλά και διεργασίες για τη διάδοση (διακρατική συνεργασία).

5. Η Επιτροπή έχει συνείδηση, από την άποψη αυτή, της μεγάλης προστιθέμενης αξίας που μπορεί να δημιουργηθεί από τη διακρατική συνεργασία και δράση στο πλαίσιο των κοινοτικών πρωτοβουλιών. Κατά μία έννοια αυτή είναι μια πρακτική εκδήλωση του "κοινού ενδιαφέροντος" στο οποίο αναφέρεται ο νέος τίτλος της συνθήκης του Άμστερνταμ για την απασχόληση. Κατά μία άλλη έννοια, η εμπειρία που αποκτήθηκε από τις τρέχουσες κοινοτικές πρωτοβουλίες ΑΠΑΣΧΟΛΗΣΗ και ADAPT δείχνει ότι η διακρατικότητα είναι μια διάσταση που μπορεί να αποφέρει σημαντική προστιθέμενη αξία στους φορείς υλοποίησης των σχεδίων, οι οποίοι μαθαίνουν από τις εμπειρίες και τις προοπτικές άλλων ομοίων τους σε παρόμοιες καταστάσεις. Επιπλέον, δείχνει ότι σημαντικές καινοτομίες στην πολιτική μπορούν να επιτευχθούν μέσω της διακρατικής συνεργασίας, ειδικότερα μεταξύ των υπευθύνων λήψης αποφάσεων. Για τους λόγους αυτούς, η Επιτροπή θεωρεί τη διακρατικότητα ουσιαστική συνιστώσα όλων των δραστηριοτήτων που θα επιχορηγηθούν στο πλαίσιο της πρωτοβουλίας EQUAL.

6. Τρία άλλα στοιχεία που εξάγονται από την υλοποίηση των υφιστάμενων ΠΚΠ ξεχωρίζουν. Το πρώτο αφορά τη συμμετοχή της τοπικής και περιφερειακής αυτοδιοίκησης. Η συμμετοχή τους όχι μόνο φαίνεται να είναι ένας παράγοντας που διασφαλίζει την εσωτερική συνοχή μεταξύ των ενεργειών ενός σχεδίου και των αναπτυξιακών αναγκών μιας περιοχής αλλά και ενισχύει τις δυνατότητες δευτερογενών αποτελεσμάτων του σχεδίου. Δεύτερον, από τη λειτουργία των υπαρχόντων προγραμμάτων φαίνονται τα μειονεκτήματα που προκύπτουν από την ανεπαρκή συμμετοχή των επιχειρήσεων. Φάνηκε συχνά ότι καλά προγράμματα δεν οδήγησαν στη δημιουργία πραγματικών ευκαιριών για εργασία. Και τέλος, παρά τις συχνά θετικές και καινοτομικές ενέργειες μικρών φορέων υλοποίησης, η απόστασή τους από τη διεργασία χάραξης πολιτικής είχε ως αποτέλεσμα τη μη αξιοποίηση της εμπειρίας τους. Η Επιτροπή συνάγει το συμπέρασμα ότι είναι απαραίτητο να αλλάξει το είδος του σχεδίου που θα ενισχύεται στο πλαίσιο της πρωτοβουλίας EQUAL. Στην τρέχουσα περίοδο, οι πρωτοβουλίες ΑΠΑΣΧΟΛΗΣΗ και ADAPT έχουν υποστηρίξει σχέδια μικρής κλίμακας τα οποία υλοποιούνται από μία μόνο οντότητα. Στο πλαίσιο της πρωτοβουλίας EQUAL, η Επιτροπή προτείνει μια περισσότερο στρατηγική βάση για τα σχέδια ώστε να διασφαλιστεί μεγαλύτερη συνεργασία μεταξύ αυτών των φορέων υλοποίησης μικρής κλίμακας. Τα σχέδια EQUAL πρέπει να προπαρασκευάζονται και να υλοποιούνται από συμπράξεις που θα συγκροτούνται σε τοπικό ή τομεακό επίπεδο, οι οποίες χάρη στην εμπλοκή όλων των σχετικών εταίρων θα συντελούν στη βελτίωση της διάδοσης των καλών πρακτικών.

7. Η πρωτοβουλία EQUAL θα επιδιώξει συνεπώς να αξιοποιήσει την πείρα που αποκτάται από τα τρέχοντα προγράμματα ΑΠΑΣΧΟΛΗΣΗ και ADAPT. Η πρωτοβουλία EQUAL θα λειτουργήσει ως το δοκιμαστικό έδαφος για την ανάπτυξη και τη διάδοση νέων τρόπων εφαρμογής πολιτικών για την απασχόληση προκειμένου να καταπολεμηθούν οι πάσης φύσεως διακρίσεις και ανισότητες που βιώνονται στην αγορά εργασίας, τόσο από εκείνους που αναζητούν πρόσβαση στην αγορά εργασίας, όσο και από εκείνους που βρίσκονται μέσα σε αυτήν. Οι συγκεκριμένες ανάγκες των αιτούντων άσυλο πρέπει να αντιμετωπίζονται λαμβάνοντας υπόψη την ιδιαίτερη κατάστασή τους.

8. Οι επιτυχείς καινοτομίες και οι καλές πρακτικές που αναπτύσσονται στο πλαίσιο της πρωτοβουλίας EQUAL πρέπει να διαδίδονται ευρέως και, όπου αυτό αρμόζει, να ενσωματώνονται στα κύρια προγράμματα των διαρθρωτικών ταμείων. Αυτό στη συνέχεια θα συμβάλει στην προώθηση των στόχων που καθορίζονται στα άρθρα 13 και 137 της Συνθήκης. Εφόσον η πρωτοβουλία EQUAL περιέχει μηχανισμούς για την υποστήριξη αυτής της διαδικασίας, θα αποτελέσει τη συνιστώσα για την αγορά εργασίας σε μια ολοκληρωμένη στρατηγική σε κοινοτικό επίπεδο για την καταπολέμηση των διακρίσεων (ιδίως όσων βασίζονται στο φύλο, τη φυλετική ή την εθνική καταγωγή, τη θρησκεία ή τις πεποιθήσεις, την αναπηρία, την ηλικία ή το γενετήσιο προσανατολισμό) και του κοινωνικού αποκλεισμού. Θα λειτουργήσει συμπληρωματικά ως προς τις άλλες πολιτικές, τα μέσα και τις δράσεις που αναπτύσσονται για το σκοπό αυτό και οι οποίες υπερβαίνουν το πεδίο της αγοράς εργασίας και, ειδικότερα, θα συμπληρώσει τα νομοθετικά μέτρα και τις δράσεις στο πλαίσιο των άρθρων 13 και 137 της Συνθήκης. Η Επιτροπή και τα κράτη μέλη θα διασφαλίσουν τη συνολική συνέπεια και συμπληρωματικότητα μεταξύ των δραστηριοτήτων αυτών και της πρωτοβουλίας EQUAL.

9. Για τη δημιουργία μιας ανοιχτής σε όλους αγοράς, η πρωτοβουλία EQUAL θα λειτουργήσει σε διάφορα θεματικά πεδία, τα οποία θα καθοριστούν στο πλαίσιο των τεσσάρων αξόνων της στρατηγικής για την απασχόληση, και ύστερα από διάλογο με τα κράτη μέλη. Αυτά είναι τα πεδία παρέμβασης για τα οποία ομάδες κρατών μελών θεωρούν ότι η συνεργασία είναι απαραίτητη προκειμένου να βελτιωθούν οι τρόποι εφαρμογής των εθνικών τους πολιτικών με την προώθηση νέων μεθόδων καταπολέμησης των πάσης φύσεως διακρίσεων και ανισοτήτων σε σχέση με την αγορά εργασίας. Η πρωτοβουλία EQUAL θα συμβάλει στην προαγωγή της ισότητας μεταξύ γυναικών και ανδρών υιοθετώντας μια συμπληρωματική διττή προσέγγιση: την ενσωμάτωση της διάστασης του φύλου και τις ειδικές ενέργειες υπέρ των γυναικών. Η ισότητα μεταξύ γυναικών και ανδρών πρέπει να προαχθεί ως αναπόσπαστο κομμάτι και των τεσσάρων αξόνων και των θεματικών πεδίων ενώ θα τεθεί και ως στόχος ξεχωριστού άξονα. Τα κράτη μέλη θα διασφαλίσουν ότι αυτή η οριζόντια θεματική προσέγγιση θα ωφελήσει κατ' αρχήν τα άτομα που θίγονται από τις κύριες μορφές διακρίσεων (βάσει φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού) και από την άνιση μεταχείριση. Η πρώτη ομάδα θεματικών πεδίων [1], η οποία θα λειτουργήσει ως βάση για την πρώτη πρόσκληση υποβολής προτάσεων και μπορεί να αναθεωρηθεί στη συνέχεια, είναι η εξής (τα θέματα έχουν ομαδοποιηθεί σύμφωνα με τη δομή των κατευθυντήριων γραμμών για την απασχόληση):

[1] Ο κατάλογος με τα θεματικά πεδία είναι ενδεικτικός και θα λάβει την τελική του μορφή από την Επιτροπή ύστερα από την ολοκλήρωση των διαβουλεύσεων.

Απασχολησιμότητα

α. Διευκόλυνση της εισόδου και της επανεισόδου στην αγορά εργασίας προκειμένου η αγορά εργασίας να είναι ανοικτή σε όλους

β. Καταπολέμηση του ρατσισμού στο χώρο εργασίας

Ανάπτυξη του επιχειρηματικού πνεύματος

γ. Δυνατότητες πρόσβασης για όλους στη δημιουργία επιχειρήσεων

δ. Βελτίωση της ποιότητας των θέσεων εργασίας στην κοινωνική οικονομία (τριτογενής τομέας)

Προσαρμοστικότητα

ε. Ανάπτυξη ενταξιακών πρακτικών στο χώρο εργασίας και συνεχιζόμενης επαγγελματικής κατάρτισης

στ. Εισαγωγή των τεχνολογιών των πληροφοριών, ικανότητα πρόβλεψης των αλλαγών και αναβάθμιση των προσόντων

Ίσες ευκαιρίες για γυναίκες και άνδρες

ζ. Ανάπτυξη νέων μορφών οργάνωσης της εργασίας για τον αρμονικό συνδυασμό οικογενειακής και επαγγελματικής ζωής

η. Μείωση του ανοίγματος της ψαλίδας μεταξύ των φύλων και υποστήριξη της κατάργησης του διαχωρισμού της αγοράς εργασίας με βάση το φύλο.

10. Κάθε κράτος μέλος αναμένεται να επιλέξει τουλάχιστον ένα θεματικό πεδίο σε κάθε άξονα για την υλοποίηση της πρωτοβουλίας EQUAL λαμβάνοντας υπόψη τις συστάσεις που εκδίδει η Επιτροπή στο πλαίσιο της ευρωπαϊκής στρατηγικής για την απασχόληση. Σε κάθε άξονα τα κράτη μέλη θα επιλέξουν ένα ή περισσότερα θεματικά πεδία στα οποία θέλουν να συνεργαστούν· αυτό συνεπάγεται ένα μεταβλητό αριθμό κρατών μελών που εργάζονται μαζί στο ίδιο θεματικό πεδίο. Επιπλέον τουλάχιστον ένα ελάχιστο επίπεδο ενεργειών που θα απευθύνονται στους αιτούντες άσυλο και το οποίο θα καθοριστεί ανάλογα με τις διαστάσεις του προβλήματος σε κάθε κράτος μέλος, θα αποτελεί συνεχώς τμήμα της εθνικής ημερήσιας διάταξης της πρωτοβουλίας EQUAL.

11. Ο κατάλογος των θεματικών πεδίων μπορεί να ανανεώνεται κάθε δύο χρόνια ώστε να λαμβάνονται υπόψη οι εξελίξεις στην αγορά εργασίας και στον τομέα της απασχόλησης. Προτάσεις για πρόσθετα θεματικά πεδία θα υποβάλλονται στην Επιτροπή ύστερα από τις απαραίτητες διαβουλεύσεις. Οι προτάσεις θα υποβάλλονται προς έγκριση στην επιτροπή του ΕΚΤ αφού θα έχουν συζητηθεί στην επιτροπή απασχόλησης.

12. Η πρωτοβουλία EQUAL θα λειτουργήσει εντός αυτών των θεματικών πεδίων κυρίως μέσω ολοκληρωμένων σχεδίων, τα οποία καλούνται "αναπτυξιακές συμπράξεις" (ΑΣ) και τα οποία μπορούν να λάβουν δύο μορφές: γεωγραφική ή τομεακή.

* Οι γεωγραφικές αναπτυξιακές συμπράξεις θα φέρουν κοντά τους σχετικούς παράγοντες ή τα σχετικά συμφέροντα σε ένα δεδομένο γεωγραφικό χώρο - για παράδειγμα στην περιοχή αρμοδιότητας ενός δήμου ή σε μια περιοχή "μετάβασης προς την εργασία"- για να συνενώσουν τις προσπάθειές τους και τα μέσα τους για την υλοποίηση μιας στρατηγικής που θα έχει από κοινού καθορισθεί και συμφωνηθεί για την αντιμετώπιση ενός σημαντικού προβλήματος αυτού του γεωγραφικού χώρου. Οι συμμετέχοντες στη σύμπραξη μπορεί να είναι: δημόσιες αρχές, φορείς αρμόδιοι για την ισότητα μεταξύ γυναικών και ανδρών, ιδιωτικές εταιρείες, εργοδοτικές οργανώσεις, συνδικάτα, κέντρα κατάρτισης ή επαγγελματικού προσανατολισμού, πανεπιστήμια ή κολέγια, τοπικά υποκαταστήματα των δημόσιων υπηρεσιών απασχόλησης, ΜΚΟ κλπ.

* Οι τομεακές αναπτυξιακές συμπράξεις, από την άλλη πλευρά, θα λειτουργήσουν εντός των ειδικών τομέων για τους οποίους οι εταίροι θα συμφωνήσουν ότι υπάρχει ανάγκη καταπολέμησης των ανισοτήτων και των διακρίσεων. Αυτές οι αναπτυξιακές συμπράξεις μπορούν να περιλαμβάνουν εργοδότες και συνδικάτα, τις οικείες δημόσιες αρχές, το υπουργείο που είναι αρμόδιο για τον τομέα, ινστιτούτα κατάρτισης ή ανάπτυξης, ΜΚΟ κλπ.

Τα κράτη μέλη μπορούν να επιλέξουν ένα από αυτά τα είδη σύμπραξης ή και τα δύο για να δραστηριοποιηθούν στα θεματικά πεδία που έχουν επιλέξει.

13. Η δημιουργία της σύμπραξης είναι η προϋπόθεση για τη χρηματοδότηση των σχεδίων από την πρωτοβουλία EQUAL. Οι εταίροι των αναπτυξιακών συμπράξεων θα καθορίσουν τη στρατηγική που θα ακολουθήσουν και τα μέσα για την επιτυχή υλοποίησή της και θα συμφωνήσουν επί αυτών. Οι αναπτυξιακές συμπράξεις θα προβούν σε διακρατική συνεργασία και θα ενεργοποιήσουν τους μηχανισμούς για τη διάδοση και την αξιοποίηση των καλών πρακτικών. Αυτή η έμφαση στη δημιουργία συμπράξεων σε ένα πλαίσιο διακρατικής συνεργασίας θα κάνει τα σχέδια EQUAL να ξεχωρίζουν από εκείνα που ενισχύονται στο πλαίσιο των πρωτοβουλιών ΑΠΑΣΧΟΛΗΣΗ και ADAPT, καθώς και από εκείνα που υποστηρίζονται στο πλαίσιο των κύριων προγραμμάτων των διαρθρωτικών ταμείων.

Αιτούντες άσυλο

14. Η θέση του αιτούντων άσυλο στην ΕΕ είναι σύνθετη. Μπορούν να χωριστούν ουσιαστικά σε τρεις κατηγορίες [2]:

[2] Οι πρόσφυγες δεν περιλαμβάνονται στην κατηγορία αυτή διότι, λόγω της μακροχρόνιας διαμονής σε κράτος μέλος, είναι επιλέξιμοι για ενίσχυση στο πλαίσιο των κανονικών αναπτυξιακών συμπράξεων EQUAL.

* εκείνους των οποίων η αίτηση για άσυλο εξετάζεται από το οικείο κράτος μέλος·

* εκείνους που έχουν γίνει δεκτοί από ένα πρόγραμμα ανθρωπιστικής αποκατάστασης ή εκκένωσης ή απολαμβάνουν καθεστώς προσωρινής προστασίας·

* εκείνους στους οποίους δεν έχει χορηγηθεί το καθεστώς του πρόσφυγα αλλά απολαμβάνουν προστασίας άλλης μορφής (συμπληρωματική ή επικουρική προστασία) επειδή η προσωπική τους κατάσταση δεν τους επιτρέπει να επιστρέψουν στη χώρα τους.

15. Στα περισσότερα κράτη μέλη η πρόσβαση στην αγορά εργασίας από τους αιτούντες άσυλο (η πρώτη ανωτέρω κατηγορία) είναι είτε απαγορευμένη είτε παρεμποδίζεται με πολύ περιοριστικούς όρους. Σε ό,τι αφορά τις δύο τελευταίες κατηγορίες, ωστόσο, τα κράτη μέλη έχουν δείξει μεγαλύτερη προθυμία να εξετάσουν την πρόσβαση στην αγορά εργασίας. Ας επισημανθεί ότι στην κοινή δράση της 26ης Απριλίου 1999, το Συμβούλιο αναγνώρισε ότι είναι ευκταίο να βοηθούνται οι αιτούντες άσυλο που αντιμετωπίζουν επαναπατρισμό με εκπαίδευση και κατάρτιση ώστε να αποκτήσουν τα εφόδια που θα τους είναι χρήσιμα στη χώρα τους [3]. Είναι συνεπώς σημαντικό να γίνεται σεβαστή αυτή η κατάσταση πραγμάτων κατά την υλοποίηση αυτής της συνιστώσας της πρωτοβουλίας EQUAL που αφορά τους "αιτούντες άσυλο".

[3] ΚΟΙΝΗ ΔΡΑΣΗ της 26ης Απριλίου 1999 που θεσπίστηκε από το Συμβούλιο βάσει του άρθρου K.3 της συνθήκης για την Ευρωπαϊκή Ένωση, η οποία προβλέπει μέτρα και προγράμματα προοριζόμενα για να υποστηρίξουν την υποδοχή και τον εκούσιο επαναπατρισμό προσφύγων, ακουσίως μετακινηθέντων και αιτούντων άσυλο, καθώς και έκτακτη βοήθεια στα άτομα που έχουν εγκαταλείψει το Κοσσυφοπέδιο λόγω των πρόσφατων γεγονότων: ΕΕ L 114/2 της 1ης Μαΐου 1999· βλ. άρθρο 5 (γ).

16. Οι ενέργειες για τους αιτούντες άσυλο μπορούν να προγραμματιστούν είτε (κατ' εξαίρεση) με μια τομεακή ΑΣ (δηλ. ένα εθνικό εταιρικό σχέδιο στο οποίο θα εμπλέκονται όλοι οι κατάλληλοι εταίροι για την υποστήριξη της κοινωνικής και της επαγγελματικής ένταξης των αιτούντων άσυλο), ή με μια γεωγραφική ΑΣ σε ένα χώρο όπου υπάρχει υψηλή συγκέντρωση αιτούντων άσυλο. Το είδος της σύμπραξης, της στρατηγικής και της δραστηριότητας για τις περιπτώσεις αυτές πρέπει να είναι το ίδιο με εκείνα που ισχύουν για τις άλλες αναπτυξιακές συμπράξεις της πρωτοβουλίας EQUAL.

Γεωγραφική κάλυψη και τελικοί δικαιούχοι

17. Η πρωτοβουλία EQUAL εφαρμόζεται σε όλη την επικράτεια της ΕΕ· οι αναπτυξιακές συμπράξεις που υποστηρίζονται στο πλαίσιο της πρωτοβουλίας EQUAL πρέπει να περιλαμβάνουν διακρατική συνεργασία με τουλάχιστον μία ΑΣ από διαφορετικό κράτος μέλος, χρηματοδοτούμενη κανονικά από την πρωτοβουλία EQUAL και μπορούν, επιπλέον, να περιλαμβάνουν συνεργασία με παρόμοια σχέδια που τυγχάνουν ενίσχυσης σε ένα μη κράτος μέλος το οποίο είναι επιλέξιμο για χρηματοδότηση στο πλαίσιο των προγραμμάτων Phare, Tacis ή Meda.

18. Στο πλαίσιο της πρωτοβουλίας EQUAL, οι τελικοί δικαιούχοι είναι αναπτυξιακές συμπράξεις όπως αυτές περιγράφονται στο άρθρο 12 ανωτέρω. Κάθε ΑΣ πρέπει να περιλαμβάνει ένα διοικητικό και οικονομικό εταίρο για τον οποίο θα έχει υπάρξει από κοινού συμφωνία και ο οποίος θα έχει την ικανότητα να διαχειρίζεται τη δημόσια χρηματοδότηση και να αποδίδει λογαριασμούς.

II. ΕΝΕΡΓΕΙΕΣ ΣΤΟ ΠΛΑΙΣΙΟ ΤΩΝ ΠΚΠ EQUAL

19. Το τμήμα I της παρούσας ανακοίνωσης θέτει τους γενικούς στόχους και τα θεματικά πεδία εντός των οποίων λειτουργεί η πρωτοβουλία EQUAL. Το τμήμα αυτό περιγράφει τα στοιχεία που η Επιτροπή προσδοκά να δει να περιλαμβάνονται στις προγραμματικές προτάσεις που θα υποβληθούν από τα κράτη μέλη και εξηγεί τη διαδικασία για την προετοιμασία και λειτουργία των αναπτυξιακών συμπράξεων.

20. Κάθε κράτος μέλος θα υποβάλει μια πρόταση για ένα πρόγραμμα κοινοτικής πρωτοβουλίας (ΠΚΠ) υπό τη μορφή σχεδίου. H Επιτροπή θα εγκρίνει το ΠΚΠ υπό τη μορφή ενός Ενιαίου Εγγράφου Προγραμματισμού όπως προβλέπεται στο άρθρο 19 του Γενικού Κανονισμού (βλ. λεπτομέρειες για τον προγραμματισμό στο τμήμα IV, κατωτέρω). Οι προτεραιότητες αυτής της πρότασης προγράμματος θα λαμβάνονται από τον κατάλογο με τα θεματικά πεδία της παραγράφου 9 ανωτέρω.

21. Η πείρα που έχει αποκτηθεί από τα τρέχοντα ΠΚΠ δείχνει ότι τρία είδη ενεργειών είναι απαραίτητα για τη δημιουργία προστιθέμενης αξίας για όλους τους συμμετέχοντες. Η Επιτροπή θα επιδιώξει να περιλαμβάνονται αυτές οι ενέργειες ή άλλες που επιτυγχάνουν τα ίδια αποτελέσματα, σε όλα τα ΠΚΠ. Οι ενέργειες αυτές περιγράφονται στη συνέχεια:

Ενέργεια 1: Σύσταση αναπτυξιακών συμπράξεων και διακρατικής συνεργασίας

Ενέργεια 2: Υλοποίηση των προγραμμάτων εργασίας των αναπτυξιακών συμπράξεων

Ενέργεια 3: Θεματική δικτύωση, διάδοση των καλών πρακτικών και επίτευξη αντίκτυπου στις εθνικές πολιτικές.

Για τις ενέργειες αυτές μπορεί, ανάλογα με την περίπτωση, να χρειαστεί τεχνική υποστήριξη.

Ενέργεια 1: σύσταση αναπτυξιακών συμπράξεων (κατά γεωγραφικό χώρο ή κατά τομέα) και διακρατικής συνεργασίας

22. Ο στόχος της Ενέργειας 1 πρέπει να είναι να διευκολυνθεί η δημιουργία ή η εδραίωση βιώσιμων, αποτελεσματικών αναπτυξιακών συμπράξεων (ΑΣ) και να δοθεί πραγματική προστιθέμενη αξία στη διακρατική συνεργασία. Η επιλογή θα βασίζεται σε αιτήσεις που περιέχουν σχέδιο προγράμματος εργασιών που θα υποβάλλονται από κοινού από έναν αριθμό οργανώσεων (προτείνοντες ΑΣ) και οι οποίες θα προσδιορίζουν το πρόβλημα που επιθυμούν να επιλύσουν, τη φύση των ενεργειών στις οποίες προτίθενται να προβούν, τους συντελεστές που θα συμμετάσχουν στην ΑΣ και τις προσδοκίες τους σχετικά με τη διακρατική συνεργασία. Οι προτείνοντες ΑΣ θα διαθέτουν μια συγκεκριμένη χρονική περίοδο, και θα λάβουν περιορισμένα κονδύλια, προκειμένου να αναπτύξουν μια στρατηγική κοινής αποδοχής και να δώσουν την τελική μορφή στην ΑΣ και τις συμφωνίες διακρατικής συνεργασίας (βλ. § 28-30 κατωτέρω).

23. Η χρονική περίοδος που διατίθεται για την Ενέργεια αυτή πρέπει να καθορίζεται από τη διαχειριστική αρχή αλλά δεν πρέπει κανονικά να υπερβαίνει τους 6 μήνες.

24. Οι διαδικασίες επιλογής των ΑΣ και η χρηματοοικονομική και διοικητική διαχείριση του ΠΚΠ εμπίπτουν εξ ολοκλήρου στην αρμοδιότητα της διαχειριστικής αρχής σε συνεργασία με την επιτροπή παρακολούθησης του ΠΚΠ. Στους αποτυχόντες υποψηφίους θα γνωστοποιούνται οι λόγοι της απόρριψής τους.

25. Ανάλογα με το θεματικό πεδίο και το χώρο/τομέα που έχει επιλεγεί, κάθε σύμπραξη θα αναπτύξει μια κοινώς αποδεκτή στρατηγική αξιολογώντας την τρέχουσα κατάσταση σε ό,τι αφορά τον αποκλεισμό, τις διακρίσεις και τις ανισότητες στην αγορά εργασίας· διεξάγοντας έλεγχο και επαλήθευση των σχετικών δράσεων που έχουν μέχρι σήμερα διεξαχθεί ειδικότερα στο πλαίσιο των πρωτοβουλιών ΑΠΑΣΧΟΛΗΣΗ και ADAPT· εντοπίζοντας κοινούς στόχους και συμφωνώντας επί αυτών και αξιολογώντας δυνατότητες περαιτέρω δράσης.

Κατευθύνσεις για την επιλογή

26. Η Επιτροπή προσδοκά ότι οι ακόλουθες κατευθυντήριες γραμμές για την επιλογή θα ληφθούν υπόψη στις διατάξεις περί υλοποίησης του ΠΚΠ (βλ. παράγραφο 51) που συμπεριλαμβάνονται στο σχέδιο:

* Καινοτομία: αυτή πρέπει να αξιολογείται βάσει των μεθόδων, των εργαλείων και των διαδικασιών υλοποίησης που χρησιμοποιούνται στο θεματικό πεδίο που έχει επιλέξει για δραστηριοποίηση η ΑΣ, σε σύγκριση με τις κανονικές πρακτικές που εφαρμόζονται στη συγκεκριμένη γεωγραφική περιοχή ή τον τομέα και σε σύγκριση με τα όσα υποστηρίζονται από τα εθνικά ή περιφερειακά προγράμματα των διαρθρωτικών ταμείων. Τα "στρατηγικά αποτελέσματα" [4] των πρωτοβουλιών ΑΠΑΣΧΟΛΗΣΗ και ADAPT θα ληφθούν υπόψη ως σημείο αναφοράς.

[4] Ένα έγγραφο παρουσίασης των "στρατηγικών αποτελεσμάτων" των πρωτοβουλιών ΑΠΑΣΧΟΛΗΣΗ και ADAPT θα είναι διαθέσιμο στα τέλη του 1999 και θα ενημερωθεί το 2000.

* Ολοκληρωμένη προσέγγιση: πρέπει να αποτιμάται η ικανότητα της ΑΣ να λαμβάνει υπόψη τη πολυδιάστατη φύση του προς επίλυση προβλήματος καθώς και η ικανότητά της να εντοπίζει, για προληπτικούς σκοπούς, τους παράγοντες που ευθύνονται για τις ανισότητες και τις διακρίσεις, καθώς και η ικανότητά της να εφαρμόζει την προσέγγιση ενσωμάτωσης της διάστασης του φύλου.

* Κατανομή ευθυνών: για κάθε ΑΣ, όλοι όσοι εμπλέκονται στη διεξαγωγή των δραστηριοτήτων, πρέπει να λαμβάνουν μέρος στη διαδικασία λήψης αποφάσεων. Επιπροσθέτως, θα αποτιμάται θετικά η ενεργός συμμετοχή όλων όσων είναι δικαιούχοι της βοήθειας.

27. Ολοκληρώνοντας την Ενέργεια 1, η ΑΣ πρέπει να είναι σε θέση να αποδείξει, στη Συμφωνία Αναπτυξιακής Σύμπραξης, ότι:

* έχει καταρτίσει αναλυτικό πρόγραμμα εργασίας που συνοδεύεται από ρεαλιστικό προϋπολογισμό·

* έχει εμπλέξει όλους τους εταίρους που απαιτούνται για να διασφαλιστεί μια συγκροτημένη και αποτελεσματική προσέγγιση·

* έχει αποσπάσει τη δέσμευση όλων των εταίρων για συνεργασία σε μακροχρόνια βάση για την υλοποίηση του προγράμματος εργασίας·

* έχει συμφωνήσει για το ρόλο και τη συμβολή κάθε εταίρου καθώς και για τις ρυθμίσεις σχετικά με τη διαχείριση της σύμπραξης·

* έχει συγκροτήσει μια διευθύνουσα ομάδα από μέλη της σύμπραξης για τη διαχείριση της στρατηγικής και της υλοποίησής της·

* έχει δρομολογήσει τις απαραίτητες διαδικασίες και μηχανισμούς προκειμένου να εφαρμόσει αποτελεσματικά την προσέγγιση της ενσωμάτωσης της διάστασης του φύλου·

* έχει προσδιορίσει το φορέα-εταίρο ή την οργάνωση-εταίρο που θα διαχειρίζεται την οικονομική ενίσχυση από την πρωτοβουλία EQUAL (βλ. § 18 ανωτέρω)·

* έχει προβλέψει ένα μηχανισμό για τη συνεχή αξιολόγηση, συμπεριλαμβανομένης της ανάλυσης των αποτελεσμάτων και της παρουσίασης των δεδομένων και των πληροφοριών για την ΑΣ.

Διακρατική συνεργασία

28. Οι ΑΣ πρέπει να ορίσουν τουλάχιστον έναν εταίρο από ένα άλλο κράτος μέλος με παρόμοια ενδιαφέροντα, έτσι ώστε οι κοινοί στόχοι, ένα κοινό πρόγραμμα εργασίας και οι μηχανισμοί για τη διακρατική συνεργασία να μπορούν να αποτελέσουν αντικείμενο διαπραγμάτευσης. Προκειμένου να βοηθήσει στη διαδικασία αυτή, η Επιτροπή θα διασφαλίσει ότι οι βάσεις δεδομένων "για την ανεύρεση εταίρων" που έχουν αναπτυχθεί στο πλαίσιο των πρωτοβουλιών ΑΠΑΣΧΟΛΗΣΗ και ADAPT είναι ενημερωμένες με καινούργια στοιχεία και θα τεθούν στη διάθεση των συμπράξεων του EQUAL προκειμένου να διευκολυνθεί η συνεργασία μεταξύ των εταίρων της πρωτοβουλίας EQUAL σε όλα τα κράτη μέλη.

29. Κατά γενικό κανόνα πρέπει να καθιερώνεται συνεργασία μεταξύ των επιλεγμένων από τα κράτη μέλη ΑΣ οι οποίες, κατά προτίμηση, εργάζονται στο ίδιο θεματικό πεδίο. Μια τέτοιου είδους συνεργασία μπορεί να εκτείνεται σε παρόμοια σχέδια που υποστηρίζονται σε ένα μη κράτος μέλος το οποίο είναι επιλέξιμο για χρηματοδότηση στο πλαίσιο των προγραμμάτων Phare, Τacis ή Meda. Η πρόταση ΠΚΠ μπορεί να προβλέπει λίγες εξαιρέσεις σ' αυτόν το γενικό κανόνα, υπό τον όρο ότι η δυνητική προστιθέμενη αξία της συνεργασίας με τους εταίρους εκτός EQUAL είναι σαφώς καθορισμένη και με την προϋπόθεση ότι οι εταίροι αυτοί είναι σε θέση να αποδείξουν την ικανότητά τους να καλύπτουν τα έξοδά τους που προκύπτουν από τη συνεργασία αυτή.

30. Με την ολοκλήρωση της Ενέργειας 1, οι ΑΣ πρέπει να είναι σε θέση να αποδείξουν, στη διακρατική συμφωνία συνεργασίας, ότι:

* έχουν καταρτίσει διακρατικό πρόγραμμα εργασίας, συνοδευόμενο από προϋπολογισμό, στο οποίο θα φαίνονται για κάθε εταίρο οι δραστηριότητες που θα αναλάβει (ανταλλαγή πληροφοριών και καλών πρακτικών, επισκέψεις και ανταλλαγές ομάδων-στόχων, φορείς υλοποίησης, διαχειριστές των ΑΣ, μικτές ομάδες εργασίας, σεμινάρια, από κοινού ανάπτυξη προϊόντων, υπηρεσιών, μεθοδολογίας...)·

* έχουν προσδιορίσει το ρόλο κάθε ΑΣ και τις κοινές μεθόδους λήψης αποφάσεων·

* έχουν προβλέψει μεθοδολογίες για την παρακολούθηση και την αξιολόγηση των κοινών δραστηριοτήτων.

31. Οι επιλέξιμες δραστηριότητες για οικονομική ενίσχυση στο πλαίσιο της Ενέργειας 1 θα καθορίζονται από το ΠΚΠ. Μπορούν να περιλαμβάνουν:

* τις δραστηριότητες που είναι απαραίτητες για την οριστικοποίηση της Συμφωνίας Αναπτυξιακής Σύμπραξης (κατά χώρο/ή τομέα), όπως είναι οι λειτουργικές δαπάνες, οι συνεδριάσεις, τα έξοδα ταξιδιού, οι αρχικοί έλεγχοι·

* δραστηριότητες απαραίτητες για την οριστικοποίηση της Συμφωνίας Διακρατικής Συνεργασίας (ταξίδια, συνεδριάσεις, μετάφραση).

32. Κάθε ΠΚΠ πρέπει να προτείνει μια ενδεικτική οροφή προϋπολογισμού για τις επιχορηγήσεις προς τους προτείνοντες την ΑΣ που έχουν επιλεγεί στο πλαίσιο της Ενέργειας 1. Συνολικά, η Επιτροπή δεν αναμένει να αντιπροσωπεύει η Ενέργεια 1 πάνω από το 3% των συνολικών διαθέσιμων κεφαλαίων.

Ενέργεια 2: Υλοποίηση των προγραμμάτων εργασίας των αναπτυξιακών συμπράξεων

33. Προκειμένου να επιβεβαιωθεί η επιλογή και να υλοποιηθεί το πρόγραμμα εργασιών με την Ενέργεια 2, κάθε ΑΣ, υποβάλλοντας δύο έγγραφα (τη συμφωνία αναπτυξιακής σύμπραξης και τη διακρατική συμφωνία σύμπραξης) πρέπει να αποδεικνύει ότι ικανοποιεί τους ακόλουθους όρους:

* Διαφάνεια: η ΑΣ πρέπει να αποδείξει ότι έχει εξασφαλίσει την απαραίτητη συγχρηματοδότηση. Η ΑΣ πρέπει επίσης να αποδέχεται ότι τα παραγόμενα αποτελέσματα (προϊόντα, εργαλεία, μέθοδοι κλπ.) θα είναι κοινό κτήμα.

* Ικανότητα αντιπροσώπευσης: η ΑΣ πρέπει να είναι σε θέση να αποδείξει ότι έχει την ικανότητα να κινητοποιεί τους διάφορους δημόσιους συντελεστές (συμπεριλαμβανομένης της τοπικής και περιφερειακής αυτοδιοίκησης και των υπηρεσιών απασχόλησης), τον ιδιωτικό τομέα (εργοδότες και συνδικάτα) και τις ΜΚΟ για κοινή δράση. Ιδιαίτερη προσοχή θα δοθεί στην εμπλοκή όσων θίγονται από τις διακρίσεις και την ανισότητα.

* Πνεύμα συνεργασίας: η ΑΣ πρέπει να είναι σε θέση να αποδείξει την ικανότητά της και την προθυμία της να λειτουργήσει σε ένα πλαίσιο διακρατικής συνεργασίας και να αιτιολογήσει την αναμενόμενη προστιθέμενη αξία της διακρατικής συνεργασίας από την υλοποίηση των διαφόρων συνιστωσών του προγράμματος εργασίας. Επιπλέον, η ΑΣ πρέπει να προβλέπει την ενεργό συνεργασία σε εθνικό επίπεδο και επίπεδο ΕΕ σε ό,τι αφορά τη δικτύωση, τη διάδοση των αποτελεσμάτων και τις πολιτικές αφομοίωσής τους που θα διοργανωθούν από κοινού με τη διαχειριστική αρχή και τις διάφορες ΑΣ σε θεματική βάση.

34. Υπό τις προϋποθέσεις αυτές, η διαχειριστική αρχή θα επιβεβαιώσει την αρχική επιλογή της σύμπραξης και θα γνωστοποιήσει τον πολυετή προϋπολογισμό που είναι διαθέσιμος για την υλοποίηση του προγράμματος εργασίας.

35. Αυτό το πρόγραμμα εργασίας πρέπει αρχικά να καλύπτει αρχική περίοδο από 18 μήνες έως 3 έτη. Εάν τα τελικά αποτελέσματα δικαιολογούν επέκταση (π.χ. όταν οι ενέργειες του σχεδίου αφορούν ιδιαίτερα πολύπλοκες διαδικασίες), μπορεί να εγκριθεί περαιτέρω επιχορήγηση και να παραταθεί η περίοδος χρηματοδότησης της ΑΣ.

36. Σε ό,τι αφορά την επιλεξιμότητα των ενεργειών, ισχύουν οι συνήθεις κανόνες επιλεξιμότητας του ΕΚΤ (βλ. άρθρο 3 of του καν. ΕΚΤ [5]). Ωστόσο, προκειμένου να επιτευχθεί η μέγιστη αποτελεσματικότητα των προβλεπόμενων δραστηριοτήτων, το ΠΚΠ μπορεί επίσης να προβλέπει την παράταση της επιλεξιμότητας ενεργειών που είναι κανονικά επιλέξιμες από το ΈΤΠΑ , το ΕΓΤΠΕ ή το ΧΜΠΑ, ειδικότερα σε σχέση με την τοπική ανάπτυξη. Οι δραστηριότητες των ΑΣ πρέπει να ελέγχονται ως προς τη συμμόρφωση με τις διατάξεις της Συνθήκης, ειδικότερα αυτές που αφορούν τις κρατικές ενισχύσεις, και εάν χρειάζεται να γνωστοποιούνται δυνάμει του άρθρου 88 (3).

[5] Κανονισμός 1262/1999 του Ευρωπαϊκού Κοινοβουλίου και του Συμβουλίου της 21ης Ιουνίου 1999 για το Ευρωπαϊκό Κοινωνικό Ταμείο (ΕΕ L 161, 26.6.1999).

Ενέργεια 3: Θεματική δικτύωση, διάδοση καλών πρακτικών και δημιουργία αντίκτυπου στις εθνικές πολιτικές

37. Η πρόταση ΠΚΠ πρέπει να προβλέπει, με ξεχωριστή δράση, τις δραστηριότητες δικτύωσης, διάδοσης και ενσωμάτωσης των αποτελεσμάτων στο πλαίσιο της πρωτοβουλίας EQUAL. Η συμμετοχή στην Ενέργεια αυτή πρέπει να είναι υποχρεωτική για όλες τις ΑΣ προκειμένου να εξασφαλισθεί ο αντίκτυπος ενσωμάτωσης των αποτελεσμάτων που επιδιώκει η πρωτοβουλία EQUAL. Πρέπει να διοργανώνεται από τη διαχειριστική αρχή, κατά τέτοιο τρόπο ώστε να διασφαλίζεται η συμβολή στην αγορά εργασίας και την πολιτική για την απασχόληση. Οι υπεύθυνοι λήψης αποφάσεων, ειδικότερα όσοι είναι υπεύθυνοι για την κατάρτιση των εθνικών σχεδίων δράσης για την Απασχόληση και εκείνοι που εμπλέκονται στα κύρια προγράμματα των διαρθρωτικών ταμείων, καθώς και στη διαχείριση του ΕΚΤ, θα συνδεθούν στενά με τη δραστηριότητα αυτή. Επιπλέον η πρόταση ΠΚΠ πρέπει να προβλέπει συστηματική ανταλλαγή πληροφοριών μεταξύ των επιτροπών παρακολούθησης για την πρωτοβουλία EQUAL και για τα κύρια προγράμματα του ΕΚΤ.

38. Προκειμένου να εξασφαλιστούν οριζόντιες και κάθετες δραστηριότητες ενσωμάτωσης σε τοπικό, περιφερειακό και εθνικό επίπεδο, τα κράτη μέλη θα συγκροτούν ένα συντονιστικό μηχανισμό. Αυτός μπορεί, για παράδειγμα, να πάρει τη μορφή διευθυνουσών επιτροπών που θα προεδρεύονται από τη διαχειριστική αρχή για κάθε θεματική περιοχή του ΠΚΠ, συμπεριλαμβανομένων αντιπροσώπων από κάθε ΑΣ. Το ΠΚΠ πρέπει να καθορίζει τα είδη της δραστηριότητας που θα διεξαχθούν στις οποίες πρέπει να περιλαμβάνονται:

* η θεματική δικτύωση των ΑΣ για τη συγκριτική ανάλυση των καλών πρακτικών, ειδικότερα σε σχέση με τις κύριες μορφές διακρίσεων (βάσει φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού) και ανισοτήτων· για να εντοπισθούν οι παράγοντες που οδηγούν στην άνιση μεταχείριση και τις διακρίσεις και να αναλυθεί ο πραγματικός και δυνητικός αντίκτυπος των ΑΣ στο πλαίσιο αυτό.

* εσωτερική διάδοση καλών πρακτικών που στοχεύουν σε άλλους χώρους ή τομείς μέσα στο κράτος μέλος από τη στιγμή που διατίθενται (δηλ. από τα τέλη της Ενέργειας 1).

* Μηχανισμοί για τη διασφάλιση αντίκτυπου στην εθνική πολιτική για την απασχόληση και την ευρωπαϊκή στρατηγική απασχόλησης, ειδικότερα σε ό,τι αφορά το περιεχόμενο και την υλοποίηση του εθνικού σχεδίου δράσης για την απασχόληση και την υποστήριξη που λαμβάνει από τα διαρθρωτικά ταμεία.

39. Οι δραστηριότητες αυτές κανονικά πρέπει να διεξάγονται από τις ΑΣ που λειτουργούν είτε μόνες τους είτε σε ομάδες βάσει της συγκεκριμένης εμπειρογνωμοσύνης τους και της αποδεδειγμένης ικανότητάς τους. Για το σκοπό αυτό, αυτές οι ΑΣ θα λαμβάνουν πρόσθετη χρηματοδότηση.

Ενέργεια 4: Τεχνική υποστήριξη

40. Η τεχνική υποστήριξη, με προϋπολογισμό που δεν υπερβαίνει το 5% της συγχρηματοδότησης του ΕΚΤ από το ΠΚΠ θα είναι διαθέσιμη για την υποστήριξη των Ενεργειών 1-3 και θα χρησιμοποιηθεί ειδικότερα:

* για την παροχή συμβουλών και τη διευκόλυνση της εδραίωσης των συμπράξεων και της αναζήτησης κατάλληλων διακρατικών εταίρων για συνεργασία (Ενέργεια 1)·

* για τη συλλογή, δημοσίευση και διάδοση εμπειριών και αποτελεσμάτων, συμπεριλαμβανομένων των ετήσιων εκθέσεων των ΑΣ (Ενέργεια 2)·

* για την υποστήριξη της θεματικής δικτύωσης, την οριζόντια διάδοση των δραστηριοτήτων και τη διαμόρφωση μηχανισμών για την παραγωγή αντίκτυπου στις πολιτικές (Ενέργεια 3)·

* για να εξασφαλιστεί ότι όλες οι πληροφορίες διαχέονται στα άλλα κράτη μέλη και την Επιτροπή (βλ. ΙΙΙ. Ενέργειες σε ευρωπαϊκό επίπεδο).

41. Η τεχνική υποστήριξη είναι επίσης διαθέσιμη για την υποστήριξη της παρακολούθησης, του ελέγχου και της αξιολόγησης των Ενεργειών σε επίπεδο ΠΚΠ.

42. Οι δραστηριότητες τεχνικής υποστήριξης υπόκεινται στις συνήθεις διαδικασίες πρόσκλησης υποβολής προσφορών και θα ανατίθενται σε οργανώσεις που είναι διακριτές από τη διαχειριστική αρχή.

III. ΜΕΤΡΑ ΣΕ ΕΥΡΩΠΑΪΚΟ ΕΠΙΠΕΔΟ

Μηχανισμοί για τη δημιουργία αντίκτυπου σε επίπεδο Ένωσης: η πρωτοβουλία EQUAL και η ευρωπαϊκή στρατηγική για την απασχόληση

43. Εάν θέλουμε να διαδραματίσει η πρωτοβουλία EQUAL το ρόλο που της αρμόζει ως ένα πεδίο δοκιμής για την ανάπτυξη και την προώθηση νέων τρόπων εφαρμογής των πολιτικών για την απασχόληση, θα χρειαστούν στρατηγικοί μηχανισμοί για τη συνεργασία των κρατών μελών ώστε να αξιοποιηθεί ο δυνητικός αντίκτυπος των καλών πρακτικών που θα εντοπισθούν σε όλη την Ένωση. Τρία είδη δράσης θα δρομολογηθούν από την Επιτροπή για την υποστήριξη αυτής της διαδικασίας:

* θεματική επανεξέταση σε επίπεδο ένωσης·

* περιοδική αποτίμηση της προστιθέμενης αξίας της πρωτοβουλίας EQUAL σε σχέση με το ΕΣΔ για την απασχόληση·

* δημιουργία διαφόρων φόρουμ συζητήσεων σε επίπεδο Ένωσης.

Θεματική επανεξέταση

44. Προκειμένου να προβεί στη συγκριτική ανάλυση των καλύτερων πρακτικών, η Επιτροπή θα διοργανώσει μια σειρά "θεματικών αναθεωρήσεων" με τις ΑΣ για καθένα από τα θεματικά πεδία της πρωτοβουλίας EQUAL (βλ. παράγραφο 9) λαμβάνοντας υπόψη τα αποτελέσματα της εθνικής θεματικής δικτύωσης.

Τα αποτελέσματα θα συνοψισθούν, θα δημοσιοποιηθούν και θα χρησιμοποιηθούν για τον εμπλουτισμό των ομόλογων αναθεωρήσεων των πολιτικών που χαράσσονται στο πλαίσιο της στρατηγικής για την απασχόληση, την ενίσχυση των δραστηριοτήτων αξιολόγησης σε επίπεδο Ένωσης καθώς και των δραστηριοτήτων διάδοσης και ανταλλαγών εμπειριών που σχεδιάζονται στο πλαίσιο των κοινοτικών προγραμμάτων δυνάμει των άρθρων 13 (καταπολέμηση των διακρίσεων) και 137 (υπέρ της κοινωνικής ένταξης). Οι υποψήφιες για ένταξη χώρες θα εμπλακούν στη συζήτηση και την αξιοποίηση των αποτελεσμάτων.

Περιοδική αποτίμηση - Η πρωτοβουλία EQUAL και τα ΕΣΔ

45. Βάσει των δραστηριοτήτων που διεξάγονται στο πλαίσιο της Ενέργειας 3 σε καθένα από τα κράτη μέλη, η Επιτροπή θα δημιουργήσει μια βάση δεδομένων καλών πρακτικών στο πλαίσιο της πρωτοβουλίας EQUAL (μέθοδοι, διαδικασίες, διεργασίες, εργαλεία κλπ). Οι πληροφορίες που συλλέγονται με τον τρόπο αυτό θα αξιοποιηθούν κατά τις περιοδικές αποτιμήσεις του σημερινού και δυνητικού αντίκτυπου της πρωτοβουλίας EQUAL στα ΕΣΔ, ειδικά σε ό,τι αφορά την καταπολέμηση των πάσης φύσεως διακρίσεων και ανισοτήτων σε σχέση με την αγορά εργασίας. Η αποτίμηση αυτή θα υποβληθεί για ενημερωτικούς λόγους στις επιτροπές παρακολούθησης του ΕΚΤ και των άλλων διαρθρωτικών ταμείων.

Φόρουμ συζητήσεων

46. Υπάρχουν ήδη αρκετά φόρουμ συζητήσεων αλλά θα δημιουργηθούν και άλλα:

* η επιτροπή απασχόλησης θα ενημερώνεται για τα αποτελέσματα και κάθε φορά που πραγματοποιείται αναθεώρηση ων θεματικών πεδίων·

* η επιτροπή ΕΚΤ θα συμμετάσχει σύμφωνα με τις διατάξεις του άρθρου 149 του Γενικού Κανονισμού και σε σχέση με τις εξουσίες που ορίζονται στην παράγραφο 2 αυτού του άρθρου·

* ένα φόρουμ διαλόγου σχετικά με την πρωτοβουλία EQUAL θα διοργανώνεται σε ετήσια βάση με την πλατφόρμα ΜΚΟ προκειμένου να διευκολυνθούν οι συζητήσεις και η ανάδραση από τις εν λόγω οργανώσεις·

* Τέλος, εφόσον χρειάζεται, η Επιτροπή θα διοργανώσει μια σειρά συναντήσεων που θα εστιαστούν σε συγκεκριμένα ζητήματα της πρωτοβουλίας EQUAL και στη μεταφορά των καλών πρακτικών σε πολιτικές στις υποψήφιες χώρες.

47. Ορισμένος αριθμός καθηκόντων (συλλογή και επεξεργασία πληροφοριών, δημιουργία μια διαδραστικής βάσης δεδομένων, εμψύχωση της διεργασίας της θεματικής αναθεώρησης, διοργάνωση σεμιναρίων και ορισμένων εξειδικευμένων φόρουμ συζητήσεων) θα ανατεθούν σε εξωτερικούς οργανισμούς παροχής υπηρεσιών μέσω ενός γραφείου τεχνικής υποστήριξης με πρωτοβουλία και υπό την εποπτεία της Επιτροπής, βάσει προσκλήσεων υποβολής προσφορών που θα δημοσιευθούν στην Επίσημη Εφημερίδα των Ευρωπαϊκών Κοινοτήτων. Η εκτέλεση των καθηκόντων αυτών θα χρηματοδοτηθεί σε ποσοστό 100% του συνολικού κόστους.

IV. ΠΡΟΕΤΟΙΜΑΣΙΑ, ΥΠΟΒΟΛΗ ΚΑΙ ΕΓΚΡΙΣΗ ΤΩΝ ΠΡΟΓΡΑΜΜΑΤΩΝ

48. Βάσει των ενδεικτικών οικονομικών επιχορηγήσεων ανά κράτος μέλος που θα εγκρίνει η Επιτροπή, τα κράτη μέλη πρέπει να προτείνουν ένα σχέδιο προγράμματος για την κοινοτική πρωτοβουλία EQUAL (ΠΚΠ) που θα καλύπτει όλη την επικράτεια του κράτους μέλους. Οι προτάσεις αυτές θα λάβουν τη μορφή ενός σχεδίου, όπως προβλέπεται στο άρθρο 16 του Γενικού Κανονισμού. Οι προτάσεις του ΠΚΠ πρέπει να προετοιμάζονται από την ορισθείσα αρχή και να εμπλέκεται η περιφερειακή/τοπική αυτοδιοίκηση, φορείς αρμόδιοι για την ισότητα μεταξύ γυναικών και ανδρών και οι ΜΚΟ ως εταίροι, όπου αυτό αρμόζει. Οι προτεραιότητες της πρότασης αυτής θα λαμβάνονται από τον κατάλογο των θεματικών πεδίων που περιλαμβάνεται στην παράγραφο 9 ανωτέρω. Στις περιπτώσεις όπου η Επιτροπή έχει εκδώσει σχετικές θεματικές συστάσεις προς το κράτος μέλος στο πλαίσιο της ευρωπαϊκής στρατηγικής για την απασχόληση, η επιλογή των προτεραιοτήτων πρέπει να αντικατοπτρίζει τις συστάσεις αυτές. Σύμφωνα με το Γενικό Κανονισμό των Διαρθρωτικών Ταμείων (άρθρο 1), τον κανονισμό του ΕΚΤ (άρθρο 2γ) και τις κατευθυντήριες γραμμές για την απασχόληση, τα κράτη μέλη θα υιοθετήσουν μια προσέγγιση ενσωμάτωσης της διάστασης του φύλου για την υλοποίηση των ενεργειών τους σε κάθε θεματικό πεδίο. Αυτό συνεπάγεται μια συνεκτική στρατηγική που απαιτεί δομές και μηχανισμούς προκειμένου να λειτουργήσει αποτελεσματικά. Αναμένεται από τα κράτη μέλη να εισάγουν τη διάσταση του φύλου στα στάδια του προγραμματισμού, της υλοποίησης, της παρακολούθησης και της αξιολόγησης της πρωτοβουλίας EQUAL.

49. Η πρόταση ΠΚΠ που υποβάλλουν τα κράτη μέλη πρέπει να περιέχει τα εξής:

* Περιγραφή της τρέχουσας κατάστασης σε ό,τι αφορά τις διακρίσεις και τις ανισότητες στην αγορά εργασίας και σε σχέση με τους αιτούντες άσυλο·

* Περιγραφή της σχέσης με το ΕΣΔ όπως ερμηνεύεται στο οικείο πολιτικό πλαίσιο (άρθρο 1(3) του Γενικού Κανονισμού)

* Μια εκ των προτέρων αξιολόγηση, αποδίδοντας ιδιαίτερη προσοχή στην οικονομική και κοινωνική κατάσταση και την κατάσταση σε ό,τι αφορά την ισότητα γυναικών και ανδρών, όπως απαιτείται από το άρθρο 41(2)(α) και (γ) του Γενικού Κανονισμού·

* Περιγραφή της στρατηγικής για την υλοποίηση του EQUAL, βάσει της επιλογής προτεραιοτήτων, από τον κατάλογο της παραγράφου 9 (περιλαμβάνοντας τουλάχιστον μία από κάθε άξονα) συν, όπου χρειάζεται, μια ειδική δέσμη για παρεμβάσεις με επίκεντρο τους αιτούντες άσυλο (βλ. § 14-16 ανωτέρω). Οι επιλεγείσες προτεραιότητες μπορούν να επανεξετασθούν από το έτος 2002 και μετά, όπως αναφέρεται στην παράγραφο 11. Οι ενέργειες που περιγράφονται στο τμήμα II μπορούν να αποτελούν μέτρα στο πλαίσιο αυτών των προτεραιοτήτων.

50. Για κάθε προτεραιότητα, η πρόταση ΠΚΠ πρέπει να περιέχει:

* τους συγκεκριμένους στόχους της, ποσοτικοποιημένους όπου είναι δυνατό να γίνει ποσοτικοποίηση·

* αξιολόγηση του προσδοκώμενου αντίκτυπου, συμπεριλαμβανομένου του αντίκτυπου στην οικονομική και κοινωνική κατάσταση σε τοπικό ή τομεακό επίπεδο και αξιολόγηση της κατάστασης σε ό,τι αφορά την ισότητα μεταξύ γυναικών και ανδρών, σύμφωνα με το άρθρο 41(2) του Γενικού Κανονισμού·

* περιγραφή των ενεργειών και των μεθόδων που έχουν προγραμματιστεί για να εφαρμοστεί αποτελεσματικά η προσέγγιση της ενσωμάτωσης της διάστασης του φύλου·

* ανάλυση της διαδικασίας προγραμματισμού, συμπεριλαμβανομένων των ρυθμίσεων για τη λήψη γνώμης των εταίρων και τα αποτελέσματα των διαβουλεύσεων·

* συνοπτική περιγραφή των μέτρων που προβλέπονται για την υλοποίηση των προτεραιοτήτων, συμπεριλαμβανομένων των πληροφοριών που χρειάζονται για να ελεγχθεί η συμμόρφωση με το άρθρο 87 της Συνθήκης·

* σύντομη περιγραφή των ειδών τεχνικής υποστήριξης που αναμένεται να απαιτηθούν για την υλοποίηση του ΠΚΠ·

* ενδεικτικό σχέδιο χρηματοδότησης, όπου θα προσδιορίζεται κάθε προτεραιότητα και κάθε έτος, σύμφωνα με τα άρθρα 28 και 29 του Γενικού Κανονισμού, η προβλεπόμενη χρηματοοικονομική συνεισφορά του ΕΚΤ, καθώς και το συνολικό ποσό της επιλέξιμης δημόσιας ή ανάλογης και κατ' εκτίμηση ιδιωτικής χρηματοδότησης σε σχέση με τις συνεισφορές αυτές·

* ενδείξεις για το εάν και σε ποιο βαθμό οι προτεινόμενες ενέργειες σε κάθε προτεραιότητα θα περιέχουν δραστηριότητες κανονικά επιλέξιμες από το ΕΤΠΑ, το ΕΓΤΠΕ ή το ΧΜΠΑ ώστε να μπορέσει η Επιτροπή να προβεί στις κατάλληλες ρυθμίσεις στην απόφασή της για την πρόταση ΠΚΠ σύμφωνα με το άρθρο 21(2) του Γενικού Κανονισμού.

51. Πρέπει να καθορίζονται οι διατάξεις περί υλοποίησης του ΠΚΠ, μεταξύ άλλων:

* ο διορισμός μιας διαχειριστικής αρχής (και αρχής πληρωμής) κατά την έννοια του άρθρου 9 του Γενικού Κανονισμού η οποία θα έχει τη συνολική ευθύνη για τη διαχείριση του ΠΚΠ·

* μια επιτροπή παρακολούθησης για το ΠΚΠ, σύμφωνα με το άρθρο 35 του Γενικού Κανονισμού (βλ. § 55)·

* το μηχανισμό για προσκλήσεις υποβολής προτάσεων για σχέδια που θα δρομολογηθούν το 2000, 2002 και 2004 (διαδικασίες για προβολή, κατευθυντήριες γραμμές για την επιλογή, σύνθεση της επιτροπής επιλογής, ενδεχόμενες διαδικασίες προσφυγής)·

* περιγραφή των ρυθμίσεων για τη διαχείριση του ΠΚΠ συμπεριλαμβανομένων των χρηματοοικονομικών ροών· είδη συμβάσεων με τους τελικούς δικαιούχους· χρήση ή όχι των συνολικών επιδοτήσεων για ΑΣ σύμφωνα με το άρθρο 27 του Γενικού Κανονισμού·

* εθνικοί μηχανισμοί για τη θεματική δικτύωση των ΑΣ, τη διάδοση και την ενσωμάτωση των αποτελεσμάτων (Ενέργεια 3) καθώς και για τις διαδικασίες συμμετοχής των αντιπροσώπων των διαφόρων εμπλεκόμενων συντελεστών (άλλα υπουργεία, τοπική και περιφερειακή αυτοδιοίκηση, αρμόδια όργανα για την ισότητα μεταξύ γυναικών και ανδρών, κοινωνικοί εταίροι και δίκτυα συναφών ΜΚΟ)·

* περιγραφή των συστημάτων παρακολούθησης και αξιολόγησης, συμπεριλαμβανομένων των συστημάτων πληροφοριών και δεικτών και του εθνικού μηχανισμού αξιολόγησης, που έχουν δημιουργηθεί σύμφωνα με τα άρθρα 36 και 42 του Γενικού Κανονισμού·

* περιγραφή των ειδικών ρυθμίσεων και διαδικασιών εσωτερικού και εξωτερικού χρηματοοικονομικού ελέγχου για το ΠΚΠ, προσδιορίζοντας τις διάφορες αρμοδιότητες χρηματοοικονομικού ελέγχου σύμφωνα με τα άρθρα 38 και 39 του Γενικού Κανονισμού και το άρθρο 11 του κανονισμού 2064/97 περί δημοσιονομικού ελέγχου·ιδιαίτερη προσοχή θα δοθεί στους μηχανισμούς για την πρόληψη της διπλής χρηματοδότησης δραστηριοτήτων από την πρωτοβουλία EQUAL και άλλες χρηματοδοτικές πηγές της Ένωσης·

* πληροφορίες για τα μέσα που απαιτούνται για την υποστήριξη της προετοιμασίας, της παρακολούθησης, του ελέγχου και της αξιολόγησης, συμπεριλαμβανομένων των δραστηριοτήτων που προβλέπονται στο πλαίσιο της Ενέργειας 4 (βλ. § 40-42).

52. Αυτά τα σχέδια ΠΚΠ πρέπει να υποβάλλονται στην Επιτροπή από τα κράτη μέλη εντός τεσσάρων μηνών από την τελική έγκριση αυτών των κατευθυντήριων γραμμών. Η Επιτροπή θα εγκρίνει κάθε ΠΚΠ εκδίδοντας απόφαση με την οποία θα επιβεβαιώνει την κατανομή της χρηματοδότησης του ΕΚΤ για κάθε προτεραιότητα που περιέχεται στο σχέδιο ΠΚΠ. Η Επιτροπή μπορεί επίσης να συμφωνήσει για τη χρήση των διαδικασιών συνολικής επιχορήγησης για μέρη του προγράμματος, εάν αυτό ζητηθεί από το ενδιαφερόμενο κράτος μέλος (άρθρο 27 του Γενικού Κανονισμού).

53. Κάθε ΠΚΠ μπορεί να συμπληρώνεται από ένα "συμπλήρωμα προγράμματος" όπως ορίζεται στο άρθρο 9(ιγ) και περιγράφεται στο άρθρο 18 (3) του Γενικού Κανονισμού και το οποίο περιέχει, ειδικότερα:

* λεπτομερή στοιχεία για το περιεχόμενο των μέτρων, συμπεριλαμβανομένης της εκ των προτέρων αξιολόγησης και των σχετικών δεικτών παρακολούθησης·

* ένα οικονομικό σχέδιο ανά μέτρο, το οποίο πρέπει να είναι συνεπές με το οικονομικό σχέδιο του ΠΚΠ και να συμπεριλαμβάνει περιγραφή των ρυθμίσεων για τη συγχρηματοδότηση των μέτρων·

* ενέργειες προβολής.

54. Αυτό το συμπλήρωμα προγράμματος πρέπει να αποστέλλεται στην Επιτροπή το αργότερο εντός τριών μηνών από την απόφαση της Επιτροπής με την οποία εγκρίνεται ένα ΠΚΠ και κατά προτίμηση την ίδια στιγμή με την πρόταση ΠΚΠ προκειμένου να επιταχυνθεί η διαδικασία υλοποίησης. Η προετοιμασία του συμπληρώματος του προγράμματος πρέπει να ακολουθήσει τις ίδιες διαδικασίες με εκείνες για το ΠΚΠ.

V. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ ΤΩΝ ΕΘΝΙΚΩΝ ΠΡΟΓΡΑΜΜΑΤΩΝ

Παρακολούθηση

55. Κάθε επιτροπή παρακολούθησης EQUAL συγκροτείται σύμφωνα με το άρθρο 35 του Γενικού Κανονισμού. Αναμένεται από τα κράτη μέλη να προωθήσουν την ισόρροπη συμμετοχή γυναικών και ανδρών στην επιτροπή παρακολούθησης και ο διορισμός των μελών πρέπει να αντανακλά το ευρύ φάσμα των συμφερόντων που εμπλέκονται.

Κάθε ΠΚΠ θα αναφέρει τις ειδικές ρυθμίσεις παρακολούθησης και τους δείκτες που πρέπει να λαμβάνονται υπόψη σύμφωνα με τα άρθρα 36 και 42 του Γενικού Κανονισμού και θα συνεκτιμά τις οδηγίες της Επιτροπής για την παρακολούθηση και την αξιολόγηση.

Αξιολόγηση

56. Σύμφωνα με τις διαδικασίες που θα συμφωνηθούν μεταξύ Επιτροπής και κρατών μελών, όλες οι ΑΣ πρέπει να παρέχουν συγκεκριμένη ποσότητα και είδος δεδομένων και πληροφοριών κάθε χρόνο που θα υποβάλλονται στην επιτροπή παρακολούθησης. Τα δεδομένα και οι πληροφορίες αυτές πρέπει επίσης να χρησιμοποιούνται από τον αξιολογητή του ΠΚΠ προκειμένου αυτός να εντοπίσει και να μετρήσει την κατάσταση προόδου των δραστηριοτήτων της ΑΣ, τις επιτευχθείσες μεθοδολογικές καινοτομίες και τη δυνατότητα ενσωμάτωσης των αποτελεσμάτων. Επιπλέον αυτά τα στοιχεία και οι πληροφορίες θα χρησιμεύσουν ως βάση για την περιοδική άσκηση αποτίμησης που θα συντονίζεται από την Επιτροπή (βλ. § 45).

57. Σε επίπεδο ΠΚΠ, θα πραγματοποιείται ενδιάμεση αξιολόγηση μετά την έγκρισή του ώστε να διασφαλίζεται η συνεχής ανάδραση για τυχόν αναπροσαρμογές για τις μεταγενέστερες προσκλήσεις υποβολής προτάσεων για σχέδια. Το ΠΚΠ θα αναφέρει ειδικές παραμέτρους και δείκτες που θα ληφθούν υπόψη στην ενδιάμεση αξιολόγηση και την τελική αποτίμηση με περιγραφή της αξιολόγησης που θα διεξαχθεί σε εθνικό επίπεδο για την πρωτοβουλία EQUAL. Επιπλέον τα αποτελέσματα της εκ των υστέρων αξιολόγησης των πρωτοβουλιών ΑΠΑΣΧΟΛΗΣΗ και ADAPT θα ληφθούν επίσης υπόψη για τις προσκλήσεις υποβολής προτάσεων από το 2002 και μετά.

58. Σε επίπεδο Ένωσης, η Επιτροπή θα διαμορφώσει ένα μηχανισμό αξιολόγησης για την αποτίμηση των συνεπειών της πρωτοβουλίας EQUAL στα ΕΣΔ και τα άλλα κοινοτικά προγράμματα.

VI. ΧΡΗΜΑΤΟΔΟΤΗΣΗ

59. Η πρωτοβουλία EQUAL θα χρηματοδοτηθεί από κοινού από τα κράτη μέλη και την Ευρωπαϊκή Κοινότητα. Η συνολική συνεισφορά του Ευρωπαϊκού Κοινωνικού Ταμείου στην πρωτοβουλία EQUAL για την περίοδο 2000 - 2006 εκτιμάται σε 2,847 δισ. EUR. Σύμφωνα με το άρθρο 7(7) του Γενικού Κανονισμού, για τη συνεισφορά του ΕΚΤ στην πρωτοβουλία EQUAL θα ληφθεί υπόψη μια τιμαριθμική αναπροσαρμογή της τάξης του 2% έως το έτος 2003 και για τα έτη 2004 έως 2006 η συνεισφορά θα καθοριστεί με τιμές του 2003. Έως τις 31 Δεκεμβρίου 2003, η Επιτροπή θα έχει καθορίσει την τιμαριθμική αναπροσαρμογή που θα ισχύει για την περίοδο 2004-2006.

60. Θα ισχύσουν τα ποσοστά της κοινοτικής συνεισφοράς που ορίζονται στο άρθρο 29 του Γενικού Κανονισμού. Λόγω της καινοτομικής φύσης των χρησιμοποιούμενων μεθόδων συνιστάται συστηματική εφαρμογή των οροφών (ανώτατων ορίων) που αναφέρονται στους κανονισμούς.

61. Ένα ενδεικτικό ποσό της τάξης του 2% από τη συνολική συνεισφορά του ΕΚΤ θα δεσμευθεί για χρηματοδότηση δραστηριοτήτων που διεξάγονται με πρωτοβουλία της Επιτροπής, σύμφωνα με τα αναφερόμενα στις παραγράφους § 43 έως 47. Οι δραστηριότητες αυτές θα χρηματοδοτηθούν σε ποσοστό 100% του συνολικού κόστους.

VII. ΧΡΟΝΟΔΙΑΓΡΑΜΜΑ

62. Η Επιτροπή καλεί τα κράτη μέλη να υποβάλουν τα σχέδια ΠΚΠ για την πρωτοβουλία EQUAL εντός 4 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα.

Διεύθυνση για κάθε αλληλογραφία σχετικά με την παρούσα ανακοίνωση:

κ. A. LARSSON

Γενικό Διευθυντή

Γενική Διεύθυνση Απασχόλησης, Εργασιακών Σχέσεων και Κοινωνικών Υποθέσεων

Rue de la Loi, 200

B-1049 Βρυξέλλες